Partiets museumsordfører, Arne Toft, vil have kulturministeren til at skyde 690.000 kroner ind i driften af det aalborgensiske museum, som byrådet ikke har afsat penge til i år, oplyser han til DR's Region Nordjylland. Kommunen har overtaget ansvaret for museet i forbindelse med strukturreformen, men droppet tilskuddet i forbindelse med en 130 millioner kroner stor budgetbesparelse. - Jeg forestiller mig ikke, at staten skal støtte museet i flere år. Men jeg håber, at Aalborg Kommune allerede fra næste år får råd til at støtte museet, siger Arne Toft. /ritzau/

Opsummering:
Socialdemokraterne vil have kulturminister Brian Mikkelsen (K) til at redde det lukningstruede Aalborg Søfarts- og Marinemuseum.